## Pravilnik o obrascu službene iskaznice ovlaštene osobe Deviznog inspektorata Republike Hrvatske

### NN 10/1994 (11.2.1994.), Pravilnik o obrascu službene iskaznice ovlaštene osobe Deviznog inspektorata Republike Hrvatske

# MINISTARSTVO FINANCIJA

Na temelju članka 5. stavka 3. Zakona o Deviznom inspektoratu Republike
Hrvatske ("Narodne novine", br. 33/92), ministar financija donosi

## PRAVILNIK

### O OBRASCU SLUŽBENE ISKAZNICE OVLAŠTENE OSOBE DEVIZNOG INSPEKTORATA REPUBLIKE HRVATSKE

Članak 1.

Ovim Pravilnikom propisuju se obrazac službene isskaznice koju nose
ovlaštene osobe Deviznog inspektorata Republike Hrvatske (Dalje: Devizni
inspektorat) vođenje evidencije o službenim iskaznicama, te način izdavanja
i zamjene službene iskaznice.

Članak 2.

Obrazac službene iskaznice izrađuje se na punijem papiru zelene boje
i zaštićuje omotom od prozirne mase dimenzije 85 x 55 mm. Službena iskaznica
se izdaje prema obrascu koji je otiskan uz ovaj Pravilnik i njegov je sastavni
dio.

Članak 3.

Prednja strana službene iskaznice iz članka 2. ovog Pravilnika sadrži:

- na gornjoj lijevoj strani grb Republike Hrvatske;

- desno od grba ispisano je:

REPUBLIKA HRVATSKA,

MINISTARSTVO FINANCIJA,

DEVIZNI INSPEKTORAT,

SLUŽBENA ISKAZNICA,

OVLAŠTENA OSOBA,

a ispod toga ispisuje se JMBG, ime i prezime i funkcija;

- desno je od teksta prazan prostor za fotografiju;

- ispod fotografije ispisan je serijski broj službene iskaznice.

Članak 4.

Na stražnjoj strani obrasca službene iskaznice ispisana su najvažnija
ovlaštenja ovlaštene osobe Deviznog inspektorata, potpis ministra financija
i pečat Ministarstva financija. Ovlaštenja iz stavka 1. ovog članka odnose
se na pregled financijske dokumentacije, ugovora i poslovnih knjiga, poslovnih
prostorija, robe, uređaja i opreme, utvrđivanje identiteta osoba koje obavljaju
poslove deviznog i vanjskotrgovinskog poslovanja te kreditnih odnosa s
inozemstvom, uzimanje izjave, privremeno oduzimanje predmeta i dokumentacije,
koji su poslužili ili mogu poslužiti za izvršenje kaznenog djela, privrednog
prijestupa ili prekršaja, a u prekršajnom ili sudskom postupku mogu poslužiti
kao dokaz.

Članak 5.

O izdanim službenim iskaznicama vodi se evidencija u Deviznom inspektoratu.
Evidencija iz stavka 1. ovog članka sadrži ime i prezime ovlaštene osobe
Deviznog inspektorata kojoj je izdana službena iskaznica, evidencijski
broj službene iskaznice, datum izdavanja službene iskaznice te odjeljak
za napomene.

Članak 6.

Ovlaštena osoba Deviznog inspektorata koja izgubi službenu iskaznicu
ili na drugi način ostane bez nje, obvezna je o tome izvijestiti glavnog
deviznog inspektora. Nova službena iskaznica bit će joj izdana nakon što
izgubljena ili na drugi način nestala službena iskaznica bude oglašena
nevažećom u "Narodnim novinama".

Članak 7.

Ovlaštena osoba Deviznog inspektorata kojoj prestane radni odnos u Ministarstvu
financija - Deviznom inspektoratu obvezna je, na dan prestanka rada, odnosno
prelaska na drugo službeničko mjesto, službenu iskaznicu predati glavnom
deviznom inspektoru.

Članak 8.

Ovaj Pravilnik stupa na snagu danom objave u "Narodnim novinama".

Klasa: 440-07/94-01/18

Urbroj: 513-08-/94-1

Zagreb, 3. veljače 1994.

Ministar financija

**dr. Zoran Jašić, v. r.**

---

![](dodatni/361662.gif)

Pravilnik, NN 10/1994-186